Μεβλούτ Ερντίντς

Νεότητα

Ο Μεβλούτ Ερντίνγκ είναι το νεότερο παιδί μιας οικογένειας με συνολικά οκτώ παιδιά η οποία κατάγεται από το Γιοζγκάτ της Τουρκίας. Οι γονείς του έφτασαν στην Γαλλία το 1973. Σε ηλικία 13 ετών εντάχθηκε στα τμήματα υποδομής της Σοσό προερχόμενος από το Σαιν-Κλωντ όπου και αγωνιζόταν για λογαριασμό της A.S.C.V.B (Ασοσιασιόν Σαιν-Κλωντ Βαλ ντε Μπιέν), της τοπικής ομάδας της πόλης. Ο πρώτος του καιρός στο προπονητικό κέντρο, μακριά από την οικογένειά του, δεν ήταν εύκολος: « Ήμουν 13 ετών, η μητέρα μου μου έλειπε πραγματικά. Υπήρξαν πολλά βράδια κατά τη διάρκεια των οποίων έκλαιγα, ωστόσο η οικογένειά μου ήταν εκεί για να μου συμπαρασταθεί. »

ΦΚ Σοσό

Δουλεύοντας σκληρά για να πετύχει το όνειρό του, ο διεθνής με τις Ελπίδες της Τουρκίας υπέγραψε, την ίδια περίοδο με τον Ζερεμί Μενέζ, το πρώτο του επαγγελματικό συμβόλαιο με την ομάδα που τον ανέδειξε ποδοσφαιρικά τον Απρίλιο του 2006 με χρονική διάρκεια τριών ετών. Πραγματοποίησε το ντεμπούτο του με την πρώτη ομάδα του συλλόγου στην Λιγκ 1 στη διάρκεια της σεζόν 2005-2006. Στη διάρκεια της πρώτης του συμμετοχής απέναντι στην ΑΚ Αζαξιό το Νοέμβριο του 2005, έχοντας μπει στον αγωνιστικό χώρο τέσσερα λεπτά πριν από την λήξη της αναμέτρησης, πέτυχε το πρώτο του τέρμα στις καθυστερήσεις της αναμέτρησης, χαρίζοντας έτσι τη νίκη στην ομάδα του (0-1).
Ψάχνοντας περισσότερο αγωνιστικό χρόνο, βρέθηκε κοντά στο να μεταγραφεί στην Κλερμόν Φουτ (L2) στα μισά της σεζόν 2007. Τελικά παραμένοντας στην ομάδα κατόπιν σχετικής εισήγησης του Φρεντερίκ Χαντζ, αναδείχτηκε σε μία από τις μεγαλύτερες αποκαλύψεις του πρωταθλήματος, με την καριέρα του, έτσι, να παίρνει σημαντική ώθηση. Στις 29 Οκτωβρίου 2007, ανανέωσε το ήδη υπάρχον συμβόλαιό του με την Σοσό έως το 2012.

Παρί Σεν Ζερμέν

Στις 30 Ιουνίου 2009, εντάχθηκε στην ΠΣΖ βάζοντας την υπογραφή του σε συμβόλαιο διάρκειας 4 ετών. Το κόστος της μεταγραφής αυτής υπολογίζεται ότι ανήλθε συνολικά στα 8 εκατομμύρια ευρώ. Πραγματοποίησε το ντεμπούτο του με τα χρώματα της νέας του ομάδας στις 7 Αυγούστου 2009, αγωνιζόμενος απέναντι στην Μονπελιέ στην Λα Μοσσόν.
Πέτυχε το πρώτο του τέρμα με την ΠΣΖ το Σάββατο 15 Αυγούστου 2009 απέναντι στην Λε Μαν.
Στις 13 Μαρτίου 2010, πέτυχε στο Παρκ ντε Πρενς το πρώτο του χατ-τρικ με την ΠΣΖ απέναντι στην πρώην ομάδα του, ΦΚ Σοσό.
Για την πρώτη του σεζόν στην ΠΣΖ, ο Ερντίνγκ ήταν εκ των κορυφαίων σκόρερ του πρωταθλήματος (3ος με 15 τέρματα σε 31 συμμετοχές).
Στις 14 Απριλίου 2010, για τα ημιτελικά του Κυπέλλου Γαλλίας, πέτυχε το μοναδικό τέρμα της αναμέτρησης απέναντι στην ΟΣ Κεβιγί, δίνοντας την δυνατότητα στην ΠΣΖ να πάρει την πρόκριση για τον 11ο συνολικά τελικό της ιστορίας της στην συγκεκριμένη διοργάνωση. Στον συγκεκριμένο τελικό νικήτρια αναδείχτηκε η ΠΣΖ, με αποτέλεσμα η ομάδα της γαλλικής πρωτεύουσας να πάρει την πρόκριση για το Γιουρόπα Λιγκ. Ανοίγοντας το σκορ απέναντι στην Σαιντ-Ετιέν από το τέταρτο, κιόλας, λεπτό της αναμέτρησης, ο Μεβλούτ Ερντίνγκ αναδείχτηκε σε πρώτο σκόρερ για την σεζόν 2010-2011.

Σταντ Ρενναί

Με το όνομά του να φέρεται σύμφωνα με μεταγραφικά σενάρια το καλοκαίρι του 2011 να απασχολεί έντονα την Σταντ Ρενναί, ο Ερντίνγκ τελικά παρέμεινε στο Παρίσι, με την ομάδα της γαλλικής πρωτεύουσας να ανακοινώνει στις 29 Αυγούστου 2011 την επιθυμία της να διατηρήσει τον παίκτη στο έμψυχο υλικό της για την σεζόν 2011-2012. Η απόφαση αυτή επήλθε έπειτα μια νίκη της ΠΣΖ απέναντι στην Τουλούζ, στη διάρκεια της οποίας ο Ερντίνγκ, ο οποίος είχε μπει στον αγωνιστικό χώρο στο 87ο λεπτό πέτυχε ένα τέρμα και έδωσε μια ασίστ (3-1). Λίγους μήνες αργότερα, και πιο συγκεκριμένα στις 24 Ιανουαρίου 2012, η Σταντ Ρενναί ανακοίνωσε τελικά ότι είχε έρθει σε συμφωνία για την μεταγραφή του παίκτη, η οποία υλοποιήθηκε την αμέσως επόμενη ημέρα με την υπογραφή συμβολαίου συνεργασίας διάρκειας 3,5 ετών. Στις 11 Φεβρουαρίου 2012 και με την ευκαιρία της 23ης αγωνιστικής της Λιγκ 1, πέτυχε το πρώτο τέρμα της ομάδας του απέναντι στην Σοσό στο Σταντ ντε λα Ρουτ ντε Λοριάν με μια κεφαλιά στην γωνία της εστίας του Κρος, του τερματοφύλακα της Σοσό έπειτα από πάσα του Τζονατάν Πιτρουαπά.

ΑΣ Σαιντ-Ετιέν

Στις 2 Σεπτεμβρίου 2013, υπέγραψε συμβόλαιο συνεργασίας διάρκειας τεσσάρων ετών με την ΑΣ Σαιντ-Ετιέν.

Εθνική ομάδα

Ήταν, επίσης, μέλος της Εθνικής Ελπίδων της Τουρκίας, αφού πρώτα αγωνίστηκε με την ηλικιακή κατηγορία U17 της Εθνικής Γαλλίας. Στις 26 Μαρτίου 2008, πραγματοποίησε την πρώτη του διεθνή συμμετοχή με την Εθνική Τουρκίας σε μια φιλική αναμέτρηση απέναντι στην Λευκορωσία, ενώ αποτέλεσε, ταυτόχρονα, την κλήση-έκπληξη για την Εθνική Τουρκίας ενόψει του Euro 2008. Μάλιστα, αγωνίστηκε ως βασικός για τον εναρκτήριο αγώνα της Τουρκίας για την συγκεκριμένη διοργάνωση απέναντι στην Πορτογαλία (0-2).
Πέτυχε το πρώτο του τέρμα με την Εθνική Τουρκίας στις 11 Οκτωβρίου 2008 σε αναμέτρηση που διεξήχθη στην Ιστανμπούλ για τα προκριματικά του Παγκοσμίου Κυπέλλου του 2010 απέναντι στην Βοσνία-Ερζεγοβίνη (2-1).

Διάφορα

Το επίθετό του αναγράφεται « Erdinç », ωστόσο λόγω γραφειοκρατικού λάθους κατά την άφιξη των γονιών του στη Γαλλία, το όνομά τους μετατράπηκε σε « Erding ». Είναι γεννημένος στη Γαλλία, ωστόσο αγωνίζεται με την τουρκική εθνική ομάδα, αν και έχει αγωνιστεί κατά το παρελθόν με την ηλικιακή κατηγορία U17 της Εθνικής Γαλλίας.
Πραγματοποίησε μια εμφάνιση στο βίντεο του ράπερ Mister You με τίτλο Les P'tits de Chez Moi.